
Cena Oskára Čepana 2009
Nadácia – Centrum súčasného umenia zorganizovala 14. ročník prestížneho ocenenia mladých slovenských vizuálnych umelcov a umelkýň Cena Oskára Čepana. Súťaž je v rámci svojej exkluzivity a záberu hodnotených médií umeleckého vyjadrenia jedinou svojho druhu na Slovensku – víťazovi ponúka finančnú odmenu vo výške 2.600 EUR, šesťtýždňový rezidenčný pobyt v New Yorku (USA) a samostatnú výstavu po návrate z rezidencie.

Cena Oskára Čepana bola založená v roku 1996. Jej vznik iniciovala Američanka Wendy W. Luers, riaditeľka Foundation for a Civil Society v USA a manželka posledného amerického veľvyslanca v komunistickom Československu. Po páde železnej opony sa rozhodla pomôcť transformácii kultúrnej a umeleckej scény krajín bývalého socialistického bloku založením ambiciózneho projektu na podporu mladých výtvarných umelcov. Podpora v podobe ich ocenenia a pomoci presadiť sa aj na medzinárodnej scéne vyplynula z absencie podobných aktivít v týchto krajinách. Dnes sa podobné ocenenie s pravidelnosťou udeľuje už v desiatich štátoch strednej a východnej Európy, ktoré vytvorili network YVAA – Young Visual Artists Awards (www.yvaa.net). Cena Oskára Čepana je súčasťou YVAA.net od roku 2002. Názov podľa popredného slovenského umenovedca Oskára Čepana (1925-1992), ktorý výraznou mierou prispel k rozvoju slovenskej teórie výtvarného umenia, nesie v súlade so svojou ambíciou podporovať tvorbu mladých súčasných slovenských umelcov a zviditeľňovať ich nie len v domácom, ale aj v medzinárodnom kontexte. Počas svojej štrnásťročnej histórie prešla Cena Oskára Čepana mnohými modifikáciami. Od roku 2001 je organizátorom Ceny Nadácia – Centrum súčasného umenia (www.ncsu.sk).
Do súťaže sa môžu prihlásiť umelci a umelkyne do veku 35 rokov, pracujúci v akomkoľvek médiu vizuálneho umenia. Prihlásenie je možné umelcami individuálne alebo formou ich nominácie Radou nominátorov, zloženou z výtvarných teoretikov, kurátorov a umelcov. O víťazovi rozhoduje odborná komisia v dvoch kolách. V prvom vyberie z prihlásených účastníkov štyroch finalistov, z ktorých v druhom kole vyhlási definitívneho víťaza. Medzinárodná odborná komisia Ceny Oskára Čepana je zložená z výtvarných teoretikov a umelcov, pôsobiacich v oblasti súčasného umenia, ktorých menuje Nadácia – Centrum súčasného umenia na funkčné obdobie dvoch rokov. Po vyhlásení štyroch finalistov majú tí pripraviť spoločnú výstavu, na ktorej sa predstavia novým projektom alebo dosiaľ nikde nevystaveným dielom, ktoré v druhom kole hodnotenia komisia zohľadňuje tiež. 
Víťaz súťaže získa finančnú odmenu vo výške 2.600 EUR, šesťtýždňový rezidenčný pobyt v International Studio & Curatorial Program / ISCP v New Yorku (www.iscp-nyc.org), ktorý financuje Foundation for a Civil Society v spolupráci s Trust for Mutual Understanding a organizuje ISCP – International Studio and Curatorial Program a možnosť samostatnej výstavy po návrate z pobytu. 
Minuloročným víťazom sa stal Svätopluk Mikyta, ktorý sa samostatnou výstavou predstaví v septembri 2009, v galérii Photoport (trvanie od 3. do 27.9.). Výstava finalistov v Galérii MEDIUM potrvá do 2. augusta 2009.
Odborná komisia Ceny Oskára Čepana 2009:

Anna Daučíková / SK / umelkyňa a vedúca Ateliéru videa a multimediálnej tvorby VŠVU
Vít Havránek / CZ / kurátor, kritik, projektový manažér tranzit.cz 
Mira Keratová / SK / nezávislá kurátorka a kritička
Sharon Kivland / GB, F / vizuálna umelkyňa a spisovateľka pôsobiaca v GB a vo F
Alexandra Kusá / SK, CZ / šéfkurátorka oddelenia súčasného umenia Moravské galerie v Brne
Ilona Németh / SK / umelkyňa a vedúca Ateliéru "IN", VŠVU
Marek Pokorný / CZ / kurátor, kritik a riaditeľ Moravské galerie v Brne
Finalisti Ceny Oskára Čepana 2009:

András Cséfalvay (1986)

Tomáš Džadoň (1972)

Jarmila Džuppová (1984)

Viktor Frešo (1974)

Tento rok sa Cena po prvý raz vyhlási a odovzdá v hoteli Radisson SAS Carlton, a podujatie bude pokračovať klasicky, na nádvorí Vysokej školy výtvarných umení a v Galérii MEDIUM, kde prebehne slávnostná výstava finalistov Ceny Oskára Čepana 2009. To všetko  sa uskutoční 25. júna o 18:00 hod. (Hotel Radisson SAS Carlton) a 19:30 hod. (nádvorie VŠVU a Galéria MEDIUM). Cenu za rok 2009 odovzdá riaditeľ Tlačového a kultúrneho oddelenia Amerického veľvyslanectva na Slovensku, pán Edward Kemp.

Projekt Cena Oskára Čepana podporuje Stredoeurópska nadácia (CEF), ktorá je štvrtým rokom generálnym partnerom projektu. Projekt sa koná pod záštitou Ministerstva kultúry SR a Mareka Maďariča. 
Adresa organizátora:

Nadácia - Centrum súčasného umenia, Kozia 11, 811 03 Bratislava, Tel: +421 2 5441 33 16, www.ncsu.sk
Koordinátorka projektu: 
Mgr. Lucia Gavulová, e-mail: lucia@ncsu.sk, tel. 02/ 54413316; 0907 287 006

